Coldplay
Coldplay ass eng englesch Pop-Rock-Grupp, déi zanter Mëtt der 2000er Joren zu de Bands mam gréisste Succès op der Welt zielt.

Coldplay hunn iwwer 100 Milliounen Albume verkaaft a vill Musekspräisser gewonnen, dorënner 9 Brit Awards, 7 MTV Video Music Awards, 8 MTV Europe Music Awards a 7 Grammy Awards.

Geschicht 

De Martin, de Berryman, de Buckland an de Champion hu sech als Studenten am University College London kennegeléiert an hunn am September 1996 d'Grupp Coldplay gegrënnt. De Martin huet antik Geschicht studéiert, de Berryman fir d'éischt Ingenieurswëssenschaften a spéider Architektur, de Buckland Mathematik an Astronomie an de Champion Anthropologie.

Den éischten Album Parachutes gouf direkt e kommerzielle Succés. Parachutes war fir de Mercury Präis (2000) nominéiert an huet 2001 e Grammy gewonnen. Den Album gouf international méi wéi 8 Millioune Mol verkaaft.

Den zweeten Album A Rush of Blood to the Head hat méi rockeg Elementer a war och méi intellektuell wéi den Debutalbum. E war och kommerziell méi erfollegräich a konnt d'Kritiker iwwerzeegen. Dësen Album krut zwéi Grammyen: Een an der Kategorie "Best Alternative Album" an een als "Best Song" fir In my Place. E war Nummer 1 an den däitschen a britteschen Charts. An den USA war e Nummer 5. Vun dësem Album goufen iwwer 12 Millioune verkaaft.

Mat X&Y, dem drëtte Studiosalbum, konnte Coldplay un den Erfolleg vun den éischten zwéin Albumen uknäppen. Mat 8,3 Millioune war e weltwäit dee meeschtverkaaften Album 2005. Mee och d'éischt Single Speed of Sound aus dësem Album war weltwäit e groussen Hit. Coldplay konnte sech domat an den Top-Ten vun den US-amerikanesche Billboard-Charts an an den Top 20 an Däitschland placéieren an hunn den "MTV Europe Music Award" 2005 an der Kategorie Best Song fir Speed of Sound gewonnen. An dem Album X&Y ass och d'Lidd Talk ze fannen, dat vum Lidd Computer Love (Computerliebe) vu Kraftwerk inspiréiert gouf.

Den 2. Juli 2005 hu Coldplay beim Live 8-Konzert zu London gespillt. Ausser hiren eegene Lidder In My Place a Fix You hu se zesumme mam Richard Ashcroft Bitter Sweet Symphony vun The Verve gespillt.

De 26. Mäerz 2007 koum eng Best-Of-Kompilation eraus.

Fir de véierten Album Viva la Vida or Death and All His Friends war de Brian Eno Koproduzent. E koum am Juni 2008 eraus an ass dee mat deem d'Band bis ewell dee gréisste Succès hat. E war a ville Länner op Plaz 1 vun den Album-Charts an och d'Single Viva la Vida gouf Nummer 1 a Groussbritanneien an an den USA.

Och déi fënnef Studiosalbumen, déi duerno koumen, vun Mylo Xyloto (2011) bis Music of the Spheres (2021), hunn et bis op déi éischt Plaz vun de brittesche Musekscharts gepackt. Si hunn an där Zäit och eng Rei international Hitsingele produzéiert, dorënner Paradise (2011), A Sky Full of Stars (2014), Adventure of a Lifetime (2015), Hymn for the Weekend (2016) a Something Just like This (2017).

Discographie

Studiosalbumen 

 2000: Parachutes
 2002: A Rush of Blood to the Head
 2005: X&Y
 2008: Viva la Vida or Death and All His Friends
 2011: Mylo Xyloto
 2014: Ghost Stories
 2015: A Head Full of Dreams
 2019:  Everyday Life
 2021: Music of the Spheres

Singles (Auswiel) 

 2000: Yellow
 2000: Trouble
 2002: In My Place
 2002: The Scientist
 2003: Clocks
 2003: Speed of Sound
 2005: Fix You
 2006: Talk
 2008: Violet Hill
 2008: Viva la Vida
 2011: Every Teardrop Is a Waterfall
 2011: Paradise
 2012: Princess of China (mam Rihanna)
 2014: Magic
 2014: A Sky Full of Stars
 2015: Adventure of a Lifetime
 2016: Hymn for the Weekend
 2017: Something Just Like This
 2021: My Universe (mat BTS)

Literatur 
 Martin Roach: Coldplay. Nobody Said It Was Easy. London 2003, ISBN 0-7119-9810-8.
 Alex Hannaford: Coldplay. 2006, ISBN 3-89602-714-X.
 Gary Spivack: Coldplay: Look at the Stars. 2004, ISBN 0-7434-9196-3.
 Stephen Davis: Coldplay: In Our Words. 2004, ISBN 0-316-72861-6.

Um Spaweck 

 Offiziell Websäit

Museksgruppen an England
Brittesch Rockgruppen
Brittesch Popgruppen
Grammy-Gewënner